ΚΟΙΝΗ ΘΕΣΗ (ΕΚ) αριθ. 16/98 που καθορίστηκε από το Συμβούλιο στις 12 Φεβρουαρίου 1998 για την έκδοση της οδηγίας 98/. . ./ΕΚ του Ευρωπαϊκού Κοινοβουλίου και του Συμβουλίου, της . . ., περί τροποποιήσεως της οδηγίας 97/33/ΕΚ σε ό,τι αφορά τη φορητότητα των αριθμών και την προεπιλογή φορέα (98/C 91/04)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100 Α αυτής,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία του άρθρου 189 Β της συνθήκης (3),

Εκτιμώντας:

ότι η Επιτροπή διοργάνωσε ευρεία δημόσια διαβούλευση βάσει της Πράσινης Βίβλου για την πολιτική αριθμοδότησης στον τομέα των τηλεπικοινωνιακών υπηρεσιών στην Ευρώπη 7

ότι η διαβούλευση αυτή υπογράμμισε τη σημασία της ισότιμης ποσοτικής και ποιοτικής πρόσβασης στους αριθμοδοτικούς πόρους για όλους τους παράγοντες της αγοράς και την καθοριστική σημασία της ύπαρξης κατάλληλων αριθμοδοτικών μηχανισμών, ιδίως για τη φορητότητα των αριθμών και την επιλογή των φορέων, ως πρωταρχικής σημασίας παράγοντες διευκόλυνσης της επιλογής των καταναλωτών και ενός ουσιαστικού ανταγωνισμού σε ένα ελευθερωμένο τηλεπικοινωνιακό περιβάλλον 7

ότι το Συμβούλιο ενέκρινε ψήφισμα (4) στις 22 Σεπτεμβρίου 1997 με το οποίο καλεί την Επιτροπή να υποβάλει προτάσεις στο Ευρωπαϊκό Κοινοβούλιο και το Συμβούλιο σχετικά με την ταχύτερη καθιέρωση, της φορητότητας των αριθμών και σχετικά με τη εισαγωγή προεπιλογής φορέων 7

ότι το Ευρωπαϊκό Κοινοβούλιο ενέκρινε ψήφισμα (5) στις 17 Ιουλίου 1997 με το οποίο καλεί την Επιτροπή να υποβάλει πρόταση για την τροποποίηση ήδη υφιστάμενης οδηγίας σχετικά με την καθιέρωση της προεπιλογής φορέα και της φορητότητας των αριθμών 7

ότι, προς το συμφέρον του καταναλωτή και ενόψει των ιδιαιτεροτήτων της κάθε εθνικής αγοράς, οι εθνικές κανονιστικές αρχές μπορούν να επεκτείνουν την υποχρέωση παροχής προεπιλογής φορέων με δυνατότητα προσωρινής αναίρεσης της προεπιλογής κατά την εκτέλεση συγκεκριμένης κλήσης και σε οργανισμούς λειτουργούντες δημόσια τηλεπικοινωνικά δίκτυα χωρίς ουσιαστική ισχύ στην αγορά όταν αυτό δεν επιβαρύνει υπερβολικά τους οργανισμούς αυτούς και δεν εμποδίζει την είσοδο νέων φορέων στην αγορά 7

ότι, κατά συνέπεια, η οδηγία 97/33/ΕΚ του Ευρωπαϊκού Κοινοβολίου και του Συμβουλίου, της 30ής Ιουνίου 1997, για τη διασύνδεση στο χώρο των τηλεπικοινωνιών προκειμένου να διασφαλισθεί η καθολική υπηρεσία και η διαλειτουργικότητα με εφαρμογή των αρχών της παροχής ανοικτού δικτύου (ONP) (6) πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 97/33/ΕΚ τροποποιείται ως εξής:

1. Στο άρθρο 2 παράγραφος 1 προστίθενται οι ακόλουθοι ορισμοί:

«η) "συνδρομητής": οποιοδήποτε φυσικό ή νομικό πρόσωπο που συνάπτει σύμβαση με το φορέα διαθεσίμων στο κοινό τηλεπικοινωνιακών υπηρεσιών, με αντικείμενο την παροχή τέτοιων υπηρεσιών 7

θ) "γεωγραφικός αριθμός": αριθμός από το εθνικό σχέδιο αριθμοδότησης, μέρος της ψηφιακής διάρθρωσης του οποίου φέρει γεωγραφική σημασία που χρησιμεύει στη δρομολόγηση κλήσεων προς την υλική θέση του σημείου απόληξης δικτύου του συνδρομητή στον οποίον έχει παραχωρηθεί ο αριθμός».

2. Το πρώτο τμήμα του άρθρου 12 παράγραφος 5 αντικαθίσταται από το ακόλουθο κείμενο:

«5. Οι εθνικές κανονιστικές αρχές ενθαρρύνουν την ταχύτερη δυνατή εισαγωγή της φορητότητας των αριθμών εκ μέρους του φορέα ώστε οι επιθυμούντες συνδρομητές να μπορούν να διατηρούν τον αριθμό ή τους αριθμούς τους στο σταθερό δημόσιο τηλεφωνικό δίκτυο και στο Ψηφιακό Δίκτυο Ενοποιημένων Υπηρεσιών (ISDN), ανεξαρτήτως του οργανισμού που παρέχει τις υπηρεσίες, στη μεν περίπτωση γεωγραφικών αριθμών σε συγκεκριμένη θέση, στη δε περίπτωση άλλων πλην γεωγραφικών αριθμών σε οποιαδήποτε θέση, και εξασφαλίζουν ότι η διευκόλυνση αυτή παρέχεται το αργότερο την 1η Ιανουαρίου 2000 ή, στις χώρες για τις οποίες ισχύει επιπρόσθετη μεταβατική περίοδος, το ταχύτερο δυνατόν, αλλά όχι αργότερα από δύο έτη μετά από οποιαδήποτε μεταγενέστερη ημερομηνία έχει συμφωνηθεί για την πλήρη ελευθέρωση των υπηρεσιών φωνητικής τηλεφωνίας.»

3. Στο άρθρο 12 προστίθεται η ακόλουθη παράγραφος:

«7. Οι εθνικές κανονιστικές αρχές απαιτούν τουλάχιστον από τους οργανισμούς που αναλαμβάνουν τη λειτουργία των δημόσιων τηλεπικοινωνιακών δικτύων όπως αναφέρονται στο τμήμα 1 του παραρτήματος I και οι οποίοι έχουν κοινοποιηθεί από τις εθνικές κανονιστικές αρχές ως οργανισμοί με ουσιαστική ισχύ στην αγορά, να επιτρέπουν στους συνδρομητές τους, συμπεριλαμβανομένων και εκείνων που χρησιμοποιούν ISDN, την πρόσβαση σε μεταγόμενες υπηρεσίες οποιουδήποτε διασυνδεδεμένου φορέα παροχής τηλεπικοινωνιακών υπηρεσιών διαθεσίμων στο κοινό. Οι απαραίτητες διαρυθμίσεις πρέπει να είναι έτοιμες το αργότερο την 1η Ιανουαρίου 2000 ή, στις χώρες που έλαβαν επιπρόσθετη μεταβατική περίοδο, το ταχύτερο δυνατόν μετά την λήξη αυτής της περιόδου αλλά όχι αργότερα από δύο έτη μετά από οποιαδήποτε μεταγενέστερη ημερομηνία έχει συμφωνηθεί για την πλήρη ελευθέρωση των υπηρεσιών φωνητικής τηλεφωνίας, επιτρέποντας στους συνδρομητές να επιλέγουν τις υπηρεσίες αυτές μέσω προεπιλογής και παρέχοντας παράλληλα τη δυνατότητα αναίρεσης οποιασδήποτε προεπιλογής κατά την εκτέλεση συγκεκριμένης κλήσης με τη χρησιμοποίηση σύντομου προθέματος.

Προκειμένου να εξασφαλιστούν για τους καταναλωτές λογικά τέλη, οι εθνικές κανονιστικές αρχές μεριμνούν για μια λογική τιμολόγηση της διασύνδεσης που αφορά την παροχή της διευκόλυνσης αυτής.»

4. Η πρώτη περίοδος του άρθρου 20 παράγραφος 2 αντικαθίσταται ως εξής:

«2. Τα ενδιαφερόμενα κράτη μέλη μπορούν να ζητήσουν αναστολή των υποχρεώσεων που απορρέουν από το άρθρο 12 παράγραφοι 5 και 7 όταν μπορούν να αποδείξουν ότι αυτές θα επιβάρυναν υπερβολικά ορισμένους οργανισμούς ή κατηγορίες οργανισμών.»

Άρθρο 2

1. Τα κράτη μέλη λαμβάνουν τα απαραίτητα μέτρα προκειμένου να συμμορφωθούν με την οδηγία πριν από τις 31 Δεκεμβρίου 1998. Ενημερώνουν αμέσως σχετικά την Επιτροπή.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

. . .

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 330 της 1.11.1997, σ. 19 και ΕΕ C 13 της 17.1.1998, σ. 10.

(2) ΕΕ C 73 της 9.3.1998, σ. 107.

(3) Γνώμη του Ευρωπαϊκού Κοινοβουλίου της 20ής Νοεμβρίου 1997 κοινή θέση του Συμβουλίου της 12ης Φεβρουαρίου 1998 και απόφαση του Ευρωπαϊκού Κοινοβουλίου της . . . (δεν έχει ακόμη δημοσιευθεί στην Επίσημη Εφημερίδα).

(4) ΕΕ C 303 της 4.10.1997, σ. 1.

(5) ΕΕ C 286 της 22.9.1997, σ. 232.

(6) ΕΕ L 199 της 26.7.1997, σ. 32.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Την 1η Οκτωβρίου 1997, η Επιτροπή υπέβαλε πρόταση τροποποίησης της οδηγίας 97/33/ΕΚ για τη διασύνδεση σε σχέση με τη φορητότητα των αριθμών και την προεπιλογή φορέα.

Η πρόταση βασίζεται στο άρθρο 100 Α της συνθήκης ΕΚ.

2. Το Ευρωπαϊκό Κοινοβούλιο γνωμοδότησε σε πρώτη ανάγνωση κατά την ολομέλεια της 20ής Νοεμβρίου 1997, η δε Οικονομική και Κοινωνική Επιτροπή στις 10 Δεκεμβρίου 1997.

Υπό το φως των γνωμών αυτών, η Επιτροπή υπέβαλε την 1η Δεκεμβρίου 1997 τροποποιημένη πρόταση.

3. Το Συμβούλιο καθόρισε την κοινή θέση του δυνάμει του άρθρου 189 Β της συνθήκης στις 12 Φεβρουαρίου 1998.

II. ΣΤΟΧΟΣ

Η πρόταση υποβλήθηκε από την Επιτροπή έπειτα από τα αποτελέσματα της δημόσιας συζήτησης για την Πράσινη Βίβλο της σχετικά με την πολιτική αριθμοδότησης και τις απόψεις του Ευρωπαϊκού Κοινοβουλίου και του Συμβουλίου όπως εκφράστηκαν αντίστοιχα στα ψηφίσματά τους της 17ης Ιουλίου και 22ας Σεπτεμβρίου 1997.

Η πρόταση αυτή τροποποιεί σε δύο κύρια σημεία την οδηγία «διασύνδεση», που αποτελεί θεμελιώδες μέρος του νέου ρυθμιστικού πλαισίου για την ελευθερωμένη αγορά τηλεπικοινωνιών από 1ης Ιανουαρίου 1998. Επισπεύδει την ημερομηνία εισαγωγής της φορητότητας των αριθμών από την 1η Ιανουαρίου 2003 τουλάχιστον σε όλα τα μείζονα αστικά κέντρα στην 1η Ιανουαρίου 2000 για όλο το σταθερό δίκτυο και δημιουργεί τη νομική βάση για την εισαγωγή σε ολόκληρη την Κοινότητα της προεπιλογής φορέα έως την 1η Ιανουαρίου 2000.

III. ΚΟΙΝΗ ΘΕΣΗ

1. Γενικές παρατηρήσεις

Η κοινή θέση του συμβουλίου ευθυγραμμίζεται σε γενικές γραμμές με το στόχο της πρότασης της Επιτροπής για την ταχεία εισαγωγή της φορητότητας των αριθμών και της προεπιλογής φορέα. Το Συμβούλιο, πάντως, τροποποίησε την πρόταση έτσι ώστε η κοινή θέση να αντανακλά πιστότερα τις απόψεις που εξέφρασε το Συμβούλιο στο ψήφισμα της 22ας Σεπτεμβρίου 1997 όσον αφορά την ημερομηνία εισαγωγής της φορητότητας των αριθμών και της προεπιλογής φορέα καθώς και το υποκείμενο που μπορεί να υποχρεούται να προσφέρει προεπιλογή φορέα.

Το Συμβούλιο αποδέχθηκε τη μία τροπολογία που πρότεινε το Ευρωπαϊκό Κοινοβούλιο σε πρώτη ανάγνωση. Η τροπολογία επεκτείνει τη δυνατότητα αναβολής, δύναμει του άρθρου 20 παράγραφος 2 της οδηγίας «διασύνδεση» (1), της φορητότητας των αριθμών στην προεπιλογή φορέα.

2. Ειδικές παρατηρήσεις

Οι τροποποιήσεις της πρότασης της Επιτροπής, εκτός από την τροπολογία του Ευρωπαϊκού Κοινοβουλίου είναι συνοπτικά οι ακόλουθες:

i) Ημερομηνία εισαγωγής της φορητότητας των αριθμών και της προεπιλογής φορέα (Άρθρο 12 παράγραφοι 5 και 7)

Όπως προαναφέρθηκε, η κοινή θέση επιβεβαιώνει την εισαγωγή των διευκολύνσεων αυτών έως την 1η Ιανουαρίου 2000 αλλά επιτρέπει μεταγενέστερη εισαγωγή το πολύ δύο έτη έπειτα από τις αντίστοιχες ημερομηνίες για την ελευθέρωση των υπηρεσιών φωνητικής τηλεφωνίας στα κράτη μέλη εκείνα (Ισπανία, Ιρλανδία, Πορτογαλία, Ελλάδα και Λουξεμβούργο) στα οποία έχει χορηγηθεί σχετική μεταβατική περίοδος.

Θα δοθεί λοιπόν στα εν λόγω κράτη μέλη ο ίδιος χρόνος με τα υπόλοιπα κράτη μέλη για να προετοιμάσουν την εισαγωγή των νέων διευκολύνσεων έπειτα από την ελευθέρωση των υπηρεσιών φωνητικής τηλεφωνίας.

Σημειώνεται ακόμη ότι για λόγους ομοιομορφίας, η παραπομπή του τέταρτου αιτιολογικού στην ημερομηνία της 1ης Ιανουαρίου 2000 διαγράφηκε.

ii) Εύρος της υποχρέωσης για παροχή προεπιλογής φορέα (άρθρο 12 παράγραφος 7)

Η κοινή θέση προχωρεί πέραν της πρότασης της Επιτροπής επιτρέποντας στα κράτη μέλη να επεκτείνουν, προς το συμφέρον των καταναλωτών, την υποχρέωση για παροχή προεπιλογής φορέα και στους οργανισμούς χωρίς σημαντική παρουσία στην αγορά («. . . τουλάχιστον . . . στους οργανισμούς με σημαντική παρουσία στην αγορά . . .»).

Μια νέα αιτιολογική σκέψη διευκρινίζει τις προϋποθέσεις υπό τις οποίες οι εθνικές κανονιστικές αρχές μπορούν να επεκτείνουν την υποχρέωση αυτή σε οργανισμούς χωρίς σημαντική παρουσία στην αγορά.

iii) Παραπομπή στο ψηφιακό δίκτυο ενοποιημένων υπηρεσιών (ISDN) (άρθρο 12 παράγραφοι 5 και 7)

Η κοινή θέση περιέχει στο άρθρο 12 παράγραφοι 5 και 7 ειδική παραπομπή στο ISDN και στην υποχρέωση των οργανισμών να προσφέρουν φορητότητα των αριθμών και προεπιλογή φορέα σε όλους τους συνδρομητές που χρησιμοποιούν το σταθερό δημόσιο τηλεφωνικό δίκτυο, συμπεριλαμβανομένων των συνδρομητών που χρησιμοποιούν το ISDN.

iv) Άλλες αλλαγές

Όπου το Συμβούλιο επέφερε άλλες αλλαγές στην πρόταση της Επιτροπής, σκοπός του ήταν:

- να εξασφαλίσει τη συνέπεια προς την οδηγία «διασύνδεση» (το τελευταίο εδάφιο του άρθρου 12 παράγραφος 5 σχετικά με τη λογική επιβάρυνση των καταναλωτών για την παροχή φορητότητας των αριθμών προστέθηκε στο άρθρο 12 παράγραφος 7 έτσι ώστε η έννοια αυτή να ισχύει και για την προεπιλογή φορέα),

- να διευκρινίσει το εύρος ορισμένων διατάξεων και ειδικότερα τις προϋποθέσεις υπό τις οποίες οι συνδρομητές μπορούν να διατηρήσουν τους αριθμούς τους στο σταθερό δίκτυο (στο άρθρο 12 παράγραφος 5 χρησιμοποιήθηκε ο όρος «φορητότητα των αριθμών του οργανισμού» 7 προστέθηκε παραπομπή στους «γεωγραφικούς» και μη γεωγραφικούς αριθμούς 7 προστέθηκαν ορισμοί των εννοιών «συνδρομητής» και «γεωγραφικός αριθμός» στο άρθρο 2 της οδηγίας «διασύνδεση».

(1) Σημειώνεται ότι η Επιτροπή υπέβαλε σχέδιο δήλωσης για τα πρακτικά του Συμβουλίου στην οποία διευκρινίζονται οι προϋποθέσεις χορήγησης της αναβολής δυνάμει του άρθρου 20 παράγραφος 2.